title: Odluka (EU) 2019/1312 Europske središnje banke od 22. srpnja 2019. o izmjeni Odluke (EU) 2016/810 (ESB/2016/10) o drugoj seriji ciljanih operacija dugoročnijeg refinanciranja (ESB/2019/22)

text:
                  2.8.2019

                  HR

                  Službeni list Europske unije

                  L 204/123

         ODLUKA (EU) 2019/1312 EUROPSKE SREDIŠNJE BANKE
         od 22. srpnja 2019.
         o izmjeni Odluke (EU) 2016/810 (ESB/2016/10) o drugoj seriji ciljanih operacija dugoročnijeg refinanciranja (ESB/2019/22)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
         uzimajući u obzir Statut Europskog sustava središnjih banaka i Europske središnje banke, a posebno prvu alineju njegova članka 3. stavka 1., članak 12. stavak 1., drugu alineju članka 18. stavka 1. i drugu alineju članka 34. stavka 1.,
         uzimajući u obzir Smjernicu (EU) 2015/510 Europske središnje banke od 19. prosinca 2014. o provedbi okvira monetarne politike Eurosustava (ESB/2014/60) (1),
         budući da:

                     (1)

                     U skladu s člankom 1. stavkom 4. Smjernice (EU) 2015/510 (ESB/2014/60) Upravno vijeće može u svakom trenutku promijeniti instrumente, uvjete, kriterije i postupke za provođenje operacija monetarne politike Eurosustava.

                     (2)

                     U provođenju svojih ovlasti u vezi s očuvanjem stabilnosti cijena i radi jačanja prijenosa monetarne politike daljnjim poticanjem bankarskog kreditiranja nefinancijskog privatnog sektora, Upravno vijeće je 28. travnja 2016. donijelo Odluku (EU) 2016/810 Europske središnje banke (ESB/2016/10) (2). Ovom Odlukom određeno je da se tijekom razdoblja od lipnja 2016. do ožujka 2017. provede druga serija ciljanih operacija dugoročnijeg refinanciranja.

                     (3)

                     Kako bi se potpomoglo u očuvanju povoljnih uvjeta bankovnog kreditiranja i podržao prilagodljiv stav monetarne politike u državama članicama čija je valuta euro, Upravno vijeće je odlučilo provesti novu seriju od sedam ciljanih operacija dugoročnijeg refinanciranja (treća serija ciljanih operacija dugoročnijeg refinanciranja). Odredbe za treću seriju ciljanih operacija dugoročnijeg refinanciranja utvrdit će se u posebnoj odluci.

                     (4)

                     Radi olakšavanja izračuna iznosa ponuda za treću seriju ciljanih operacija dugoročnijeg refinanciranja i uzimajući u obzir eventualne dobrovoljne prijevremene otplate zaduženih iznosa temeljem druge serije ciljanih operacija dugoročnijeg refinanciranja, potrebno je izmijeniti razdoblje dostave obavijesti za te prijevremene otplate.

                     (5)

                     Kako bi se kreditnim institucijama dalo dovoljno vremena za operativne pripreme za prve ciljane operacije dugoročnijeg refinanciranja treće serije, ova bi Odluka trebala stupiti na snagu bez nepotrebnog odlaganja.

                     (6)

                     Odluku (EU) 2016/810 (ESB/2016/10) trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjene
            U članku 6. Odluke (EU) 2016/810 (ESB/2016/10) stavci 3. i 4. zamjenjuju se sljedećim:

                  „3.   Kako bi imao korist od postupka prijevremene otplate, sudionik obavješćuje odgovarajući NSB da namjerava izvršiti otplatu prema postupku prijevremene otplate na datum prijevremene otplate, najmanje dva tjedna prije odnosnog datuma prijevremene otplate.

                  4.   Obavijest iz stavka 3. postaje obvezujuća za dotičnog sudionika dva tjedna prije datuma prijevremene otplate na koji se odnosi. Ako sudionik ne podmiri, u cijelosti ili djelomično, dospjeli iznos u skladu s postupkom prijevremene otplate do datuma dospijeća, može mu se izreći novčana kazna. Primjenjiva novčana kazna izračunava se u skladu s Prilogom VII. Smjernici (EU) 2015/510 (ESB/2014/60) i u skladu je s novčanim kaznama koje se primjenjuju za neispunjavanje obveza odgovarajućeg osiguranja i namire iznosa koji je raspodijeljen drugoj ugovornoj strani u odnosu na obratne transakcije za potrebe monetarne politike. Izricanje novčane kazne bez utjecaja je na pravo nacionalne središnje banke da iskoristi sredstva predviđena za slučaj nastanka statusa neispunjavanja obveza kako je navedeno u članku 166. Smjernice (EU) 2015/510 (ESB/2014/60).”;

            Članak 2.
            Stupanje na snagu
            Ova Odluka stupa na snagu 3. kolovoza 2019.

            Sastavljeno u Frankfurtu na Majni 22. srpnja 2019.

                  Upravno vijeće ESB-a

                  Predsjednik ESB-a

               Mario DRAGHI

            (1)  Smjernica (EU) 2015/510 Europske središnje banke od 19. prosinca 2014. o provedbi okvira monetarne politike Eurosustava (ESB/2014/60) (Smjernica o Općoj dokumentaciji) (SL L 91, 2.4. 2015., str. 3.).

            (2)  Odluka (EU) 2016/810 Europske središnje banke od 28. travnja 2016. o drugoj seriji ciljanih operacija dugoročnijeg refinanciranja (ESB/2016/10) (SL L 132, 21.5.2016., str. 107.).


title: Odluka Vijeća (EU) 2019/1320 od 18. srpnja 2019. o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Ukrajine o izmjeni trgovinskih povlastica za meso peradi i proizvode od mesa peradi predviđenih Sporazumom o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane

text:
                  6.8.2019

                  HR

                  Službeni list Europske unije

                  L 206/1

         ODLUKA VIJEĆA (EU) 2019/1320
         od 18. srpnja 2019.
         o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Ukrajine o izmjeni trgovinskih povlastica za meso peradi i proizvode od mesa peradi predviđenih Sporazumom o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Sporazum o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane (1) („Sporazum o pridruživanju”) stupio je na snagu 1. rujna 2017.

                     (2)

                     Nova vrsta komada mesa peradi sastoji se od tradicionalnih prsa s nadlaktičnim kostima krila i može se, nakon minimalne prerade u Uniji, stavljati na tržište u Uniji kao prsa peradi. Neograničeni uvoz takvih komada, kojih je 2018. iz Ukrajine uvezeno 55 500 tona, mogao bi stoga ugroziti uvjete prema kojima se tradicionalni komadi prsa peradi mogu uvoziti u Uniju na temelju Sporazuma o pridruživanju, osobito količinska ograničenja u obliku carinske kvote.

                     (3)

                     Vijeće je 20. prosinca 2018. ovlastilo Komisiju za otvaranje pregovora s Ukrajinom s s ciljem iznalaženja rješenja izmjenom trgovinskih povlastica za meso peradi i proizvoda od mesa peradi predviđenih Sporazumom o pridruživanju. Ti su pregovori uspješno završeni 19. ožujka 2019.

                     (4)

                     Sporazum u obliku razmjene pisama između Europske unije i Ukrajine o izmjeni trgovinskih povlastica za meso peradi i proizvode od mesa peradi predviđenih Sporazumom o pridruživanju („Sporazum u obliku razmjene pisama”), trebalo bi potpisati u ime Unije, podložno njegovu sklapanju.

                     (5)

                     Kako bi se brzo uklonio rizik od potencijalno neograničenog bescarinskog uvoza tih komada peradi, Sporazum u obliku razmjene pisama trebalo bi privremeno primjenjivati,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma u obliku razmjene pisama između Europske unije i Ukrajine o izmjeni trgovinskih povlastica za meso peradi i proizvode od mesa peradi predviđenih Sporazumom o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane,, podložno sklapanju navedenog Sporazuma u obliku razmjene pisama.

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u obliku razmjene pisama u ime Unije.

            Članak 3.
            Do njegova stupanja na snagu Sporazum u obliku razmjene pisama privremeno se primjenjuje od prvog dana mjeseca koji slijedi nakon dana na koji depozitar iz članka 484. Sporazuma o pridruživanju zaprimi:

                        —

                        obavijest Unije o završetku postupaka potrebnih u tu svrhu; i

                        —

                        obavijest Ukrajine o završetku ratifikacije u skladu s njezinim postupcima i primjenjivim zakonodavstvom,

                  ovisno o tome koji je datum kasniji.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 18. srpnja 2019.

                  Za Vijeće

                  Predsjednica

               T. TUPPURAINEN

            (1)  SL L 161, 29.5.2014., str. 3.


title: Odluka Europskog odbora za sistemske rizike оd 28. lipnja 2019. o odgodi određenih izvješća o radnjama i mjerama poduzetim u skladu s Preporukom ESRB/2014/1 i Preporukom ESRB/2015/2 Europskog odbora za sistemske rizike (ESRB/2019/15)

text:
                  6.8.2019

                  HR

                  Službeni list Europske unije

                  C 264/2

         ODLUKA EUROPSKOG ODBORA ZA SISTEMSKE RIZIKE
         оd 28. lipnja 2019.
         o odgodi određenih izvješća o radnjama i mjerama poduzetim u skladu s Preporukom ESRB/2014/1 i Preporukom ESRB/2015/2 Europskog odbora za sistemske rizike
         (ESRB/2019/15)
         (2019/C 264/02)
         OPĆI ODBOR EUROPSKOG ODBORA ZA SISTEMSKE RIZIKE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1092/2010 Europskog parlamenta i Vijeća od 24. studenoga 2010. o makrobonitetnom nadzoru financijskog sustava i osnivanju Europskog odbora za sistemske rizike (1), a osobito njezin članak 3. stavak 2. točku (f),
         budući da:

                     (1)

                     U odjeljcima 2.3.1. i 2.3.2. Preporuke ESRB/2014/1 Europskog odbora za sistemske rizike (2), od adresata te Preporuke zahtijeva se da izvještavaju Europski odbor za sistemske rizike (ESRB) Vijeće i Komisiju o mjerama koje su poduzeli radi postupanja u skladu s Preporukom, ili primjereno obrazlože svako nepostupanje. Svaki adresat trebao je dostaviti prvo izvješće do 30. lipnja 2016. Prvi skup zaprimljenih izvješća predstavljao je temelj prve procjene usklađenosti ESRB-a o provedbi Preporuke ESRB/2014/1. Opći odbor ESRB-a odobrio je zaključke procjene 1. veljače 2019., a sažetak izvješća o usklađenosti, koji prikazuje procjenu stupnja provedbe Preporuke ESRB/2014/1 od strane adresata, objavljen je na mrežnoj stranici ESRB-a u svibnju 2019.

                     (2)

                     U odjeljku 2.3.3. Preporuke ESRB/2014/1, adresati moraju slati izvješća s obrazloženjem mjera koje su poduzeli radi usklađivanja s Preporukom svake tri godine, te je stoga svaki adresat trebao poslati drugo izvješće ESRB-u, Vijeću i Komisiji do 30. lipnja 2019. Međutim, kako bi se omogućilo dovoljno vremena tim adresatima da prema potrebi, razmotre nalaze prvog izvješća o usklađenosti o provedbi Preporuke ESRB/2014/1, datum dostave drugog izvješća treba odgoditi za vrijeme od godine dana.

                     (3)

                     U odjeljku 2.3.1. Preporuke ESRB/2015/2 Europskog odbora za sistemske rizike (3), odgovarajuća tijela obvezna su svake dvije godine izvještavati ESRB i Vijeće o radnjama koje poduzimaju u odnosu na tu Preporuku ili primjereno opravdati svako nepostupanje. Svako odgovarajuće tijelo trebao je dostaviti prvo izvješće do 30. lipnja 2017., te su stoga drugo izvješće trebali dostaviti ESRB-u i Vijeću do 30. lipnja 2019.

                     (4)

                     Nakon što su odgovarajuća tijela podnijela svoje prvo izvješće o radnjama poduzetim u odnosu na Preporuku ESRB/2015/2, procjena usklađenosti provedbe Preporuke još uvijek je u tijeku. Stoga datum dostave drugog izvješća treba odgoditi za vrijeme od godine dana.

                     (5)

                     Ova odluka ima za cilj odgoditi za vrijeme od godine dana, datum 30. lipnja 2019. za dostavu drugih izvješća od strane adresata i prema potrebi, drugih odgovarajućih tijela, o radnjama i mjerama poduzetim u odnosu na Preporuku ESRB/2014/1 odnosno Preporuku ESRB/2015/2, ili primjereno opravdati svako nepostupanje.

               DONIO JE OVU ODLUKU:

            Članak 1.
            Odgoda određenih rokova za dostavu izvješća o poduzetim radnjama i mjerama

               1.   Datum 30. lipnja 2019. za dostavu drugog izvješća od strane adresata Preporuke ESRB/2014/1 s obrazloženjem mjera koje su poduzeli radi usklađivanja s tom Preporukom ili primjerenim opravdanjem svakog nepostupanja, odgađa se za vrijeme od godine dana, do 30. lipnja 2020.
               Ništa iz prvog stavka ne utječe na datum dostave trećih i svih naknadnih izvješća koje treba dostaviti u skladu s odredbama Preporuke ESRB/2014/1.

               2.   Datum 30. lipnja 2019. za dostavu drugog izvješća od strane svakog odgovarajućeg tijela o radnjama koje su poduzeli u odnosu na Preporuku ESRB/2015/2, ili primjerenog opravdanja svakog nepostupanja, odgađa se za vrijeme od godine dana, do 30. lipnja 2020.
               Ništa iz prvog stavka ne utječe na datum dostave trećih i svih naknadnih izvješća koje treba dostaviti u skladu s odredbama Preporuke ESRB/2015/2.

            Članak 2.
            Stupanje na snagu
            Ova Odluka stupa na snagu 28. lipnja 2019.

            Sastavljeno u Frankfurtu na Majni 28. lipnja 2019.

                  Voditelj Tajništva ESRB-a,

                  u ime Općeg odbora ESRB-a

               Francesco MAZZAFERRO

            (1)  SL L 331, 15.12.2010., str. 1.

            (2)  Preporuka Europskog odbora za sistemske rizike od 18. lipnja 2014. o smjernicama za utvrđivanje stopa protucikličkog zaštitnog sloja (SL C 293, 2.9.2014., str. 1.).

            (3)  Preporuka ESRB/2015/2 Europskog odbora za sistemske rizike od 15. prosinca 2015. o procjeni prekograničnih učinaka mjera makrobonitetne politike i o dobrovoljnoj uzajamnosti za mjere makrobonitetne politike (SL C 97, 12.3.2016., str. 9.).


title: Odluka Vijeća od 3. rujna 2019. o donošenju stajališta Vijeća o Nacrtu izmjene proračuna br. 2 Europske unije za financijsku godinu 2019.

text:
                  6.9.2019

                  HR

                  Službeni list Europske unije

                  C 302/3

         ODLUKA VIJEĆA
         od 3. rujna 2019.
         o donošenju stajališta Vijeća o Nacrtu izmjene proračuna br. 2 Europske unije za financijsku godinu 2019.
         (2019/C 302/03)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (1), a posebno njezin članak 44.,
         budući da:

                     —

                     proračun Unije za financijsku godinu 2019. konačno je donesen 12. prosinca 2018. (2),

                     —

                     Komisija je 15. svibnja 2019. podnijela prijedlog koji sadrži nacrt izmjene proračuna br. 2 za opći proračun za financijsku godinu 2019.,

               ODLUČILO JE:

            Jedini članak
            Stajalište Vijeća o Nacrtu izmjene proračuna br. 2 Europske unije za financijsku godinu 2019. doneseno je 3. rujna 2019.
            Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/.

            Sastavljeno u Bruxellesu 3. rujna 2019.

                  Za Vijeće

                  Predsjednica

               T. TUPPURAINEN

            (1)  SL L 193, 30.7.2018., str. 1.

            (2)  SL L 67, 7.3.2019., str. 1.


Odluka Komisije od 30/09/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9467 - Ivanhoe Cambridge / Public Sector Pension Investment Board / Greystar) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 26/09/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9525 - Equistone Partners Europe Limited / Omnicare Holding GmbH & Co. KG / Omnicare Beteiligungen GmbH ND) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 27/09/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9465 - Primus Shareholders / PGIM Fund Management Limited / Real Estate Asset) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 04/10/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9345 - SEGRO / PSPIB / PANATTONI PARK) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka (EU) 2019/1817 Europskog parlamenta i Vijeća od 18. rujna 2019. o mobilizaciji Fonda solidarnosti Europske unije radi pružanja pomoći Austriji, Italiji i Rumunjskoj

text:
                  7.11.2019

                  HR

                  Službeni list Europske unije

                  L 287/1

         ODLUKA (EU) 2019/1817 EUROPSKOG PARLAMENTA I VIJEĆA
         od 18. rujna 2019.
         o mobilizaciji Fonda solidarnosti Europske unije radi pružanja pomoći Austriji, Italiji i Rumunjskoj
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (1), a posebno njezin članak 4. stavak 3.,
         uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 11.,
         uzimajući u obzir prijedlog Europske komisije,
         budući da:

                     (1)

                     Fondom solidarnosti Europske unije („Fond”) Uniji se želi omogućiti da brzo, učinkovito i fleksibilno reagira na hitne situacije kako bi pokazala solidarnost sa stanovništvom regija pogođenih prirodnim katastrofama.

                     (2)

                     Sredstva Fonda ne smiju prelaziti maksimalni godišnji iznos od 500 000 000 EUR (u cijenama iz 2011.), kako je utvrđeno člankom 10. Uredbe Vijeća (EU, Euratom) br. 1311/2013 (3).

                     (3)

                     Rumunjska je 7. rujna 2018. podnijela zahtjev za mobilizaciju Fonda nakon ekstremnih vremenskih prilika koje su prouzročile velike poplave.

                     (4)

                     Italija je 20. prosinca 2018. podnijela zahtjev za mobilizaciju Fonda nakon ekstremnih vremenskih prilika.

                     (5)

                     Austrija je 14. siječnja 2019. podnijela zahtjev za mobilizaciju Fonda nakon ekstremnih vremenskih prilika.

                     (6)

                     Zahtjevi Rumunjske, Italije i Austrije ispunjavaju uvjete za osiguravanje financijskog doprinosa iz Fonda, utvrđenima člankom 4. Uredbe (EZ) br. 2012/2002.

                     (7)

                     Stoga bi trebalo mobilizirati Fond kako bi se osigurao financijski doprinos za Rumunjsku, Italiju i Austriju.

                     (8)

                     Radi što brže mobilizacije Fonda ovu bi odluku trebalo primjenjivati od datuma njezina donošenja,

               DONIJELI SU OVU ODLUKU:

            Članak 1.
            U okviru općeg proračuna Europske unije za financijsku godinu 2019. mobilizira se Fond solidarnosti Europske unije te se u odobrenim sredstvima za preuzimanje obveza i odobrenim sredstvima za plaćanje osiguravaju sljedeći iznosi:

                        (a)

                        iznos od 8 192 300 EUR za Rumunjsku,

                        (b)

                        iznos od 277 204 595 EUR za Italiju,

                        (c)

                        iznos od 8 154 899 EUR za Austriju.

            Članak 2.
            Ova Odluka stupa na snagu na dan objave u Službenom listu Europske unije.
            Primjenjuje se od 18. rujna 2019.

            Sastavljeno u Strasbourgu 18. rujna 2019.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednica

               T. TUPPURAINEN

            (1)  SL L 311, 14.11.2002., str. 3.

            (2)  SL C 373, 20.12.2013., str. 1.

            (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).


title: Odluka Komisije (EU) 2019/1862 оd 6. studenoga 2019. kojom se utvrđuju interna pravila o pružanju informacija ispitanicima i ograničenju nekih njihovih prava u kontekstu obrade osobnih podataka koju provodi Komisija u sustavu Unije za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje

text:
                  7.11.2019

                  HR

                  Službeni list Europske unije

                  L 286/17

         ODLUKA KOMISIJE (EU) 2019/1862
         оd 6. studenoga 2019.
         kojom se utvrđuju interna pravila o pružanju informacija ispitanicima i ograničenju nekih njihovih prava u kontekstu obrade osobnih podataka koju provodi Komisija u sustavu Unije za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 249. stavak 1.,
         budući da:

                     (1)

                     Uzimajući u obzir međunarodne obveze Unije da osigura održivo upravljanje morskim biološkim resursima (1), Uredbom Vijeća (EZ) br. 1005/2008 (2) uspostavljen je sustav za sprečavanje nezakonitog, neprijavljenog i nereguliranog (NNN) ribolova, odvraćanje od njega i njegovo zaustavljanje. Uredbom Komisije (EZ) br. 1010/2009 (3) utvrđena su detaljna pravila za provedbu Uredbe (EZ) br. 1005/2008. Sustav za sprečavanje ribolova NNN, odvraćanje od njega i njegovo zaustavljanje važan je element zajedničke ribarstvene politike Unije (4), a time i važan cilj od općeg javnog interesa Unije i država članica EU-a.

                     (2)

                     U skladu s člancima od 25. do 28. Uredbe (EZ) br. 1005/2008 Komisija provodi analize kako bi identificirala ribarska plovila koja obavljaju ribolov NNN te u skladu s člancima od 31. do 33. Uredbe (EZ) br. 1005/2008 prati postupke kako bi utvrdila treće zemlje koje ne surađuju u suzbijanju ribolova NNN. U skladu s člankom 51. Uredbe (EZ) br. 1005/2008 te člancima 49. i 50. Uredbe (EZ) br. 1010/2009 Komisija i države članice priopćuju i razmjenjuju informacije kako bi se državama članicama olakšalo izvršenje Uredbe (EZ) br. 1005/2008. U skladu s člankom 51. Uredbe (EZ) br. 1005/2008 i člankom 51. Uredbe (EZ) br. 1010/2009 one mogu razmjenjivati informacije o ribolovu NNN s trećim zemljama i međunarodnim organizacijama. Komisijine analize i postupci, razmjena informacija s državama članicama i s trećim zemljama ili međunarodnim organizacijama mogu biti usmjereni na ribarska plovila, uključujući njihove vlasnike i, prema potrebi, njihove korisnike, koji mogu biti pravne ili fizičke osobe, te na treće zemlje.

                     (3)

                     Tijekom analize i postupaka te za potrebe uzajamne pomoći u skladu s člankom 51. Uredbe (EZ) br. 1005/2008 te člancima 49., 50. i 51. Uredbe (EZ) br. 1010/2009 u pogledu navodnog ribolova NNN neizbježno se obrađuju osobni podaci u smislu članka 3. stavka 1. Uredbe (EU) 2018/1725 Europskog parlamenta i Vijeća (5). Komisija mora obraditi takve podatke kako bi ispunila zadaće koje su joj kao javnom tijelu dodijeljene u skladu s Uredbom (EZ) br. 1005/2008 i Uredbom (EZ) br. 1010/2009. Analizama i postupcima provedenima u vezi s ribolovom NNN smatraju se funkcije praćenja, inspekcije ili regulatorne funkcije povezane s izvršavanjem službene ovlasti u slučajevima iz članka 25. stavka 1. točaka (c), (g) i (h) Uredbe (EU) 2018/1725.

                     (4)

                     Za potrebe analiza i postupaka, pomoći i informacija koje se pružaju državama članicama te informacija koje se razmjenjuju s trećim zemljama ili organizacijama u vezi s ribolovom NNN Komisija obrađuje informacije koje je prikupila ili primila od pravnih osoba, fizičkih osoba, tijela država članica (kao što su nadležna nacionalna tijela prijavljena Komisiji u skladu s člankom 15. stavkom 2., člankom 17. stavkom 8., člankom 21. stavkom 3. i člankom 39. stavkom 4. Uredbe (EZ) br. 1005/2008), tijela trećih zemalja, posebno državâ zastave, te međunarodnih tijela i organizacija, posebno regionalnih organizacija i mehanizama za upravljanje u ribarstvu. Tijekom svojih analiza i postupaka Komisija također može obraditi primjereno dokumentirane podatke koje je prikupila ili primila iz javno dostupnih izvora, anonimnih izvora (kao što su informatori) ili identificiranih izvora (kao što su građani, nevladine organizacije, poduzetnici u ribolovnom sektoru) kojima je potrebna zaštita identiteta.

                     (5)

                     Komisija šalje informacije i svoje analize nadležnim tijelima država članica i drugim tijelima i službama u kontekstu bilateralne ili multilateralne suradnje s državama članicama ili tijelima trećih zemalja i organizacijama, posebno regionalnim organizacijama i mehanizmima za upravljanje u ribarstvu, kako je propisano Uredbom (EZ) br. 1005/2008 i Uredbom (EZ) br. 1010/2009 ili je potrebno i primjenjivo u kontekstu analiza i postupaka. Od država zastave ili država članica zastave zahtijeva se da poduzmu mjere i prenesu informacije o pretpostavljenom ribolovu NNN vlasnicima i, prema potrebi, korisnicima plovila kako bi se zaštitila prava na obranu vlasnika i korisnika plovila te osigurala učinkovita i djelotvorna primjena pravila EU-a radi sprečavanja ribolova NNN, odvraćanja od njega i njegova zaustavljanja.

                     (6)

                     Aktivnosti obrade osobnih podataka, u smislu članka 3. stavka 3. Uredbe (EU) 2018/1725, koje se obavljaju tijekom analiza i postupaka u vezi s ribolovom NNN provode se prije nego što Komisija službeno identificira plovila za koja se pretpostavlja da sudjeluju u ribolovu NNN i pokrene postupke da se plovilo stavi na Unijin popis plovila NNN i prije nego što Komisija službeno identificira treće zemlje za koje smatra da ne surađuju u suzbijanju ribolova NNN. One se nastavljaju tijekom analiza i postupaka, dijaloga s tijelima trećih zemalja i čak nakon što analize i postupci završe (na primjer za procjenu potrebe za započinjanjem novih analiza i postupaka zbog novih informacija koje je Komisija dobila). Kad je riječ o osobnim podacima koji se razmjenjuju s državama članicama, trećim zemljama ili međunarodnim organizacijama, aktivnosti obrade osobnih podataka obavljaju se od trenutka kada Komisija dobije podatke, tijekom analiza koje obavljaju države članice, treće zemlje ili međunarodne organizacije, pa čak i nakon toga. Podaci se čuvaju sve dok su potrebni za dovršavanje analiza i postupaka koji se provode u državama članicama, trećim zemljama i međunarodnim organizacijama. Oni se u iznimnim slučajevima mogu čuvati i nakon toga ako je to potrebno da bi se osiguralo ispunjenje obveza Unije.

                     (7)

                     Kategorije osobnih podataka koje obrađuje Komisija uključuju identifikacijske podatke i podatke za kontakt, profesionalne podatke i podatke povezane ili dovedene u vezu s predmetom analiza ili postupka, posebno podatke o ribarskim plovilima, njihovu zemljopisnom položaju i ribolovnim aktivnostima, podatke o vlasnicima plovila, zapovjednicima i članovima posade, podatke o osobama uključenima u obradu i stavljanje na tržište proizvoda ribarstva te podatke o informatorima.

                     (8)

                     Osobni podaci pohranjuju se u sigurnom elektroničkom ili fizičkom okruženju kako bi se spriječio nezakonit pristup podacima ili prijenos podataka osobama koje ih ne trebaju znati. Osobni podaci čuvaju se u službama Komisije nadležnima za pomorstvo i ribarstvo koje su zadužene za analize i postupke te pružanje pomoći i informacija državama članicama, trećim zemljama i međunarodnim organizacijama, tijekom razdoblja potrebnog za analize i postupke te za analize koje provode države članice, treće zemlje i međunarodne organizacije kako bi se obradili očiti slučajevi ribolova NNN, naknadne analize i razdoblja administrativnog čuvanja koje slijedi nakon konačnog zaključenja spisa (6).

                     (9)

                     Komisija je pri obavljanju svojih zadaća dužna poštovati prava fizičkih osoba u vezi s obradom osobnih podataka potvrđena u članku 8. stavku 1. Povelje Europske unije o temeljnim pravima i u članku 16. stavku 1. Ugovora o funkcioniranju Europske unije (UFEU) te kako su provedena Uredbom (EU) 2018/1725. Komisija istodobno ima posebne obveze u skladu s Uredbom (EZ) br. 1005/2008 u pogledu sprečavanja ribolova NNN, odvraćanja od njega i njegova zaustavljanja, kojima se od Komisije traži da provodi analize i slijedi postupke poštujući pravila o povjerljivosti i čuvanju profesionalne tajne (7) te prava na obranu fizičkih ili pravnih osoba koje podliježu analizama i postupcima (8).

                     (10)

                     U određenim okolnostima potrebno je uskladiti prava ispitanikâ na temelju Uredbe (EU) 2018/1725 s potrebom za provedbom analiza i postupaka u vezi s ribolovom NNN te s potrebom punog poštovanja temeljnih prava i sloboda ostalih ispitanika. U tu se svrhu člankom 25. Uredbe (EU) 2018/1725 Komisiji daje mogućnost da ograniči primjenu članaka od 14. do 17. te članaka 19., 20. i 35. Uredbe (EU) 2018/1725, kao i njezina članka 4., u mjeri u kojoj njegove odredbe odgovaraju pravima i obvezama predviđenima u člancima od 14. do 17. te člancima 19. i 20. te uredbe.

                     (11)

                     Zajedničkom ribarstvenom politikom Unije zahtijeva se da Komisija učinkovito i djelotvorno primjenjuje pravila Unije za sprečavanje ribolova NNN, odvraćanje od njega i njegovo zaustavljanje. Da bi to se učinilo, potrebno je donijeti interna pravila na temelju kojih Komisija može ograničiti prava ispitanika u skladu s člankom 25. Uredbe (EU) 2018/1725, pritom poštujući standarde zaštite osobnih podataka u skladu s Uredbom (EU) 2018/1725.

                     (12)

                     Tim bi se internim pravilima trebali obuhvatiti svi postupci obrade koje Komisija provodi pri izvršavanju svojih ovlasti i obveza u skladu s Uredbom (EZ) br. 1005/2008 i Uredbom (EZ) br. 1010/2009. Ta bi se pravila trebala primijeniti na postupke obrade koji se provode tijekom cjelokupnog trajanja analiza i postupaka u vezi s ribolovom NNN, od trenutka kada Komisija dobije osobne podatke koji bi mogli biti važni za identifikaciju ribarskih plovila koja sudjeluju u ribolovu NNN ili za identifikaciju nekooperativnih trećih zemalja, tijekom analiza, postupaka i dijaloga s tijelima trećih zemalja, pa čak i nakon toga, nakon što plovila ili treće zemlje budu službeno identificirani u skladu s člankom 27. ili 33. Uredbe (EZ) br. 1005/2008 ako je to potrebno za naknadne analize ili da bi se osiguralo ispunjavanje obveza Unije.

                     (13)

                     Ta se interna pravila ne bi više trebala primjenjivati na postupke obrade osobnih podataka koji su otkriveni ispitanicima u skladu s člankom 26. stavkom 2. točkom (d) ili stavkom 3. točkom (d) te člankom 27. stavkom 6. točkom (a) Uredbe (EZ) br. 1005/2008. Kad je riječ o postupcima obrade koji se provode s obzirom na pomoć koja se pruža državama članicama i informacije koje se razmjenjuju s trećim zemljama i organizacijama, ta bi se pravila trebala primjenjivati od trenutka kada Komisija dobije osobne podatke koje nakon toga dostavlja državama članicama, trećim zemljama ili međunarodnim organizacijama do, i tijekom, analiza i postupaka država članica, trećih zemalja ili međunarodnih organizacija kako bi obradile slučajeve očitog ribolova NNN, pa čak i nakon toga, ako je to potrebno za naknadne analize i da bi se osiguralo ispunjavanje obveza Unije.

                     (14)

                     Radi usklađivanja s člancima 14., 15. i 16. Uredbe (EU) 2018/1725 Komisija bi putem obavijesti o zaštiti podataka objavljenih na internetskim stranicama Komisije trebala sve pojedince na transparentan i dosljedan način upoznati sa svojim aktivnostima koje uključuju obradu njihovih osobnih podataka i o njihovim pravima. Komisija bi prema potrebi trebala uvesti dodatne zaštitne mjere kako bi se osiguralo da ispitanici budu pojedinačno obaviješteni u odgovarajućem obliku.

                     (15)

                     Ne dovodeći u pitanje članak 14. stavak 5. i članak 16. stavak 5. Uredbe (EU) 2018/1725, Komisija može, na temelju članka 25. te uredbe, ograničiti pružanje informacija ispitanicima o obradi njihovih osobnih podataka i primjeni njihovih drugih prava kako bi zaštitila ovlasti Komisije za provedbu analiza i postupaka u skladu s Uredbom (EZ) br. 1005/2008. U tom bi smislu Komisija možda trebala ograničiti primjenu tih prava i obveza u skladu s člankom 25. stavkom 1. točkama (c) i (g) te uredbe u slučaju da bi svrha njezinih funkcija praćenja, inspekcije ili regulatornih funkcija u pogledu djelotvorne provedbe zajedničke ribarstvene politike Unije bila ugrožena.

                     (16)

                     Osim toga, kako bi se održala učinkovita suradnja, Komisija će možda trebati ograničiti primjenu prava ispitanika kako bi zaštitila postupke obrade drugih institucija, službi, ureda i agencija Unije ili tijela država članica. Komisija to može učiniti ako bi svrha takvog ograničenja koje je postavila druga institucija, služba, ured ili agencija Unije odnosno tijelo države članice bila ugrožena u slučaju da Komisija ne primijeni jednako ograničenje u pogledu istih osobnih podataka. U tu bi se svrhu Komisija trebala savjetovati s tim institucijama, službama, uredima, agencijama i tijelima o relevantnim osnovama za uvođenje ograničenja te o nužnosti i razmjernosti tih ograničenja.

                     (17)

                     Komisija će možda morati ograničiti pružanje informacija ispitanicima i primjenu drugih prava ispitanika u vezi s osobnim podacima koje primi od trećih zemalja ili međunarodnih organizacija kako bi surađivala s tim zemljama ili organizacijama i tako zaštitila važan cilj od općeg javnog interesa Unije, kako je navedeno u članku 25. stavku 1. točki (c) Uredbe (EU) 2018/1725. Međutim, u nekim okolnostima interes ili temeljna prava ispitanika mogu biti važniji od interesa međunarodne suradnje.

                     (18)

                     Usto, Komisija će možda morati ograničiti pružanje informacija ispitanicima i primjenu drugih prava ispitanika u vezi s osobnim podacima koje je primila od anonimnih ili identificiranih izvora (kao što su informatori) kojima je potrebna zaštita njihovih prava i sloboda, u skladu s člankom 25. stavkom 1. točkom (h) Uredbe (EU) 2018/1725.

                     (19)

                     Komisija je stoga utvrdila razloge navedene u članku 25. stavku 1. točkama (c), (g) i (h) Uredbe (EU) 2018/1725 kao temelj za ograničenja koja će se možda trebati primijeniti na postupke obrade podataka koji se provode u okviru analiza i postupaka Komisije u pogledu ribolova NNN.

                     (20)

                     Ograničenja koja se primjenjuju na temelju ove Odluke trebala bi biti nužna i razmjerna uzimajući u obzir rizike u pogledu prava i sloboda sudionika.

                     (21)

                     Komisija bi trebala transparentno postupati sa svim ograničenjima i registrirati svaku primjenu ograničenja u odgovarajućem sustavu evidencije.

                     (22)

                     Voditelj je obrade Komisija, a djeluje preko svoje službe nadležne za pomorstvo i ribarstvo koja je odgovorna za analize i postupke koji se provode u pogledu ribolova NNN i za pružanje pomoći državama članicama te informacija trećim zemljama i međunarodnim organizacijama u vezi sa slučajevima navodnog ribolova NNN.

                     (23)

                     U skladu s člankom 25. stavkom 8. Uredbe (EU) 2018/1725 voditelji obrade mogu odgoditi davanje informacija ili se suzdržati od davanja informacija ispitaniku o razlozima za primjenu ograničenja ako bi pružanje tih informacija i na koji način moglo ugroziti svrhu ograničenja. To se posebno odnosi na ograničenja predviđena člancima 16. i 35. te uredbe.

                     (24)

                     Komisija bi trebala redovito preispitivati uvedena ograničenja kako bi se osiguralo da prava ispitanika na informiranje u skladu s člancima 16. i 35. Uredbe (EU) 2018/1725 budu ograničena samo onoliko dugo koliko su ta ograničenja potrebna kako bi Komisija mogla provoditi analize i postupke u vezi s ribolovom NNN.

                     (25)

                     Ako se ograničavaju druga prava ispitanika, voditelj obrade u svakom bi pojedinačnom slučaju trebao procijeniti bi li priopćavanje ograničenja ugrozilo njegovu svrhu.

                     (26)

                     Službenik za zaštitu podataka Komisije trebao bi neovisno preispitati primjenu ograničenja kako bi se osigurala usklađenost s ovom Odlukom.

                     (27)

                     Ova se Odluka donosi za potrebe članka 25. Uredbe (EU) 2018/1725 te bi trebala stupiti na snagu treći dan od objave u Službenom listu Europske unije kako bi se Komisiji odmah omogućilo da ograniči primjenu određenih prava i obveza u skladu s člankom 25. Uredbe (EU) 2018/1725 te time izbjeglo ugrožavanje analiza i postupaka za obradu slučajeva ribolova NNN.

                     (28)

                     Provedeno je savjetovanje s Europskim nadzornikom za zaštitu podataka, koji je svoje mišljenje dostavio 17. srpnja 2019.

               DONIJELA JE OVU ODLUKU:

            Članak 1.
            Predmet i područje primjene

               1.   Ovom se Odlukom utvrđuju pravila kojih se Komisija treba pridržavati pri obavješćivanju ispitanika o obradi njihovih podataka u skladu s člancima 14., 15. i 16. Uredbe (EU) 2018/1725 u okviru sustava Unije za sprečavanje nezakonitog, neprijavljenog i nereguliranog (NNN) ribolova, odvraćanje od njega i njegovo zaustavljanje.

               2.   Njome se utvrđuju i uvjeti u skladu s kojima Komisija u okviru tog sustava može ograničiti primjenu članka 4., članaka od 14. do 17. te članaka 19., 20. i 35. Uredbe (EU) 2018/1725, u skladu s člankom 25. stavkom 1. točkama (c), (g) i (h) te uredbe.

               3.   Ova se Odluka primjenjuje na osobne podatke koje Komisija obrađuje za potrebe ili u pogledu aktivnosti koje obavlja kako bi ispunila svoje zadaće provedbe analiza i postupaka te uzajamne pomoći u vezi s navodnim ribolovom NNN u skladu s uredbama (EZ) br. 1005/2008 i (EZ) br. 1010/2009.
               Ova se Odluka ne primjenjuje na osobne podatke koje Komisija obrađuje, a otkriveni su vlasniku i, prema potrebi, korisniku ribarskog plovila u skladu s člankom 26. stavkom 2. točkom (d) ili stavkom 3. točkom (d) te člankom 27. stavkom 6. točkom (a) Uredbe (EZ) br. 1005/2008.
               Ova se Odluka primjenjuje na sljedeće kategorije osobnih podataka:

                           (a)

                           identifikacijske podatke i podatke za kontakt;

                           (b)

                           profesionalne podatke;

                           (c)

                           aktivnosti plovila ili aktivnosti koje se odnose na plovilo, njegov položaj i kretanje, ribolovne aktivnosti ili aktivnosti povezane s ribolovom;

                           (d)

                           podatke koji se odnose na vlasnike plovila i njegove korisnike (položaj ili uloga), zapovjednike i članove posade;

                           (e)

                           podatke koji se odnose na osobe uključene u kretanje, pohranjivanje, obradu i stavljanje na tržište proizvoda ribarstva u cijelom opskrbnom lancu;

                           (f)

                           podatke koji se odnose na informatore;

                           (g)

                           sve ostale podatke koji se odnose na predmet relevantnih analiza i postupaka.

            Članak 2.
            Primjenjive iznimke i ograničenja

               1.   Ako Komisija izvršava svoje dužnosti u pogledu prava ispitanika u skladu s Uredbom (EU) 2018/1725, dužna je razmotriti primjenjuju li se neka od izuzeća utvrđena tom uredbom.

               2.   Ako bi izvršenje prava i obveza predviđenih člancima od 14. do 17. te člancima 19., 20. i 35. Uredbe (EU) 2018/1725 u vezi s osobnim podacima koje obrađuje Komisija ugrozilo svrhu analiza i postupaka Komisije u vezi s ribolovom NNN, među ostalim i otkrivanjem njezinih alata i metoda, ili bi negativno utjecalo na prava i slobode drugih ispitanika, Komisija može ograničiti primjenu sljedećeg:

                           (a)

                           članaka od 14. do 17. te članaka 19., 20. i 35. Uredbe (EU) 2018/1725; i

                           (b)

                           načela transparentnosti utvrđenog u članku 4. stavku 1. točki (a) te uredbe u mjeri u kojoj njezine odredbe odgovaraju pravima i obvezama predviđenima člancima od 14. do 17. te člancima 19., 20. i 35. Uredbe (EU) 2018/1725.

               3.   Komisija može ograničiti prava i obveze iz stavka 2. ovog članka u odnosu na osobne podatke dobivene od drugih institucija, službi, agencija i ureda Unije, nadležnih tijela država članica ili trećih zemalja, međunarodnih organizacija ili anonimnih ili identificiranih izvora u sljedećim okolnostima:

                           (a)

                           ako bi izvršenje tih prava i obveza u pogledu osobnih podataka dobivenih od druge institucije, službe, agencije ili ureda Unije mogla ograničiti ta druga institucija, služba, agencija ili ured Unije na temelju pravnih akata iz članka 25. Uredbe (EU) 2018/1725 ili u skladu s poglavljem IX. te uredbe, s Uredbom (EU) 2016/794 Europskog parlamenta i Vijeća (9) ili s Uredbom Vijeća (EU) 2017/1939 (10),

                           (b)

                           ako bi izvršenje tih prava i obveza u pogledu osobnih podataka dobivenih od nadležnog tijela države članice mogla ograničiti nadležna tijela te države članice na temelju akata iz članka 23. Uredbe (EU) 2016/679 Europskog parlamenta i Vijeća (11) ili na temelju nacionalnih mjera kojima se prenosi članak 13. stavak 3., članak 15. stavak 3. ili članak 16. stavak 3. Direktive (EU) 2016/680 Europskog parlamenta i Vijeća (12);

                           (c)

                           ako bi izvršenje tih prava i obveza moglo ugroziti suradnju Komisije s trećim zemljama ili međunarodnim organizacijama u vezi s ribolovom NNN.

                     Prije primjene ograničenja u okolnostima iz točaka (a) i (b) prvog podstavka Komisija se savjetuje s relevantnim institucijama, službama i agencijama Unije ili s nadležnim tijelima država članica, osim ako je Komisiji jasno da je primjena ograničenja predviđena jednim od akata iz tih točaka.
               Točka (c) prvog podstavka ne primjenjuje se ako interesi ili temeljna prava i sloboda ispitanika prevladavaju nad interesom Komisije za suradnju s trećim zemljama ili međunarodnim organizacijama.

               4.   Stavcima 1., 2. i 3. ne dovodi se u pitanje

                           (a)

                           primjena ostalih odluka Komisije kojima se utvrđuju interna pravila o pružanju informacija ispitanicima i ograničenjima određenih prava u skladu s člankom 25. Uredbe (EU) 2018/1725;

                           (b)

                           članak 23. Poslovnika Komisije.

                     Stavci 2. i 3. primjenjuju se u skladu s člancima 3. i 7. ove Odluke.

               5.   Ograničenja primjene prava i obveza iz stavka 2. ovog članka nužna su i razmjerna uzimajući u obzir rizike u pogledu prava i sloboda ispitanika.

            Članak 3.
            Pružanje informacija ispitanicima

               1.   Komisija na svojim internetskim stranicama objavljuje obavijesti o zaštiti podataka u kojima sve ispitanike obavješćuje o svojim aktivnostima koje uključuju obradu njihovih osobnih podataka za potrebe analiza i postupaka u vezi s ribolovom NNN. Komisija prema potrebi osigurava da ispitanici budu pojedinačno obaviješteni u odgovarajućem obliku.

               2.   Ako Komisija u cijelosti ili djelomično ograničava pružanje informacija ispitanicima čiji se podaci obrađuju u svrhu analiza i postupaka u vezi s ribolovom NNN, ona bilježi razloge za ograničenje i upisuje ih u registar u skladu s člankom 6.

            Članak 4.
            Pravo ispitanika na pristup podacima, pravo na brisanje podataka i pravo na ograničenje obrade podataka

               1.   Ako Komisija ispitanicima u cijelosti ili djelomično ograniči pravo na pristup osobnim podacima, pravo na brisanje podataka ili pravo na ograničenje obrade podataka, kako je navedeno u člancima 17., 19. i 20. Uredbe (EU) 2018/1725, ona u svojem odgovoru na zahtjev za pristup podacima, brisanje podataka ili ograničenje obrade podataka obavješćuje tog ispitanika

                           (a)

                           o primijenjenom ograničenju i glavnim razlozima za to; i

                           (b)

                           o mogućnosti da podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.

               2.   Pružanje informacija o razlozima ograničenja iz stavka 1. može se odgoditi, izostaviti ili uskratiti ako se time ugrožava svrha ograničenja.

               3.   Komisija bilježi razloge za ograničenje i upisuje ih u registar u skladu s člankom 6. ove Odluke.

               4.   Ako je pravo pristupa podacima u cijelosti ili djelomično ograničeno, ispitanik je ovlašten ostvariti svoje pravo pristupa u skladu s člankom 25. stavcima 6., 7. i 8. Uredbe (EU) 2018/1725. Ispitanik može podnijeti pritužbu Europskom nadzorniku za zaštitu podataka ako smatra da su njegova prava nezakonito uskraćena ili ograničena.

            Članak 5.
            Obavješćivanje ispitanika o povredama osobnih podataka
            Ako ograniči obavješćivanje ispitanika o povredi osobnih podataka, kako je navedeno u članku 35. Uredbe (EU) 2018/1725, Komisija bilježi razloge za ograničenje i upisuje ih u registar u skladu s člankom 6. ove Odluke.

            Članak 6.
            Bilježenje ograničenja i njihov upis u registar

               1.   Komisija bilježi razloge za svako ograničenje primijenjeno u skladu s ovom Odlukom, uključujući procjenu nužnosti i razmjernosti ograničenja, uzimajući u obzir relevantne elemente utvrđene u članku 25. stavku 2. Uredbe (EU) 2018/1725.

               2.   U evidenciji se navodi kako bi se, u slučaju da relevantni ispitanik ostvari neko svoje pravo, ugrozila svrha analiza i postupaka Komisije povezanih s ribolovom NNN ili ograničenja koja se primjenjuju na temelju članka 2. stavka 2. ili 3. ove Odluke, odnosno kako bi to negativno utjecalo na prava i slobode drugih ispitanika.

               3.   Evidencija i, prema potrebi, dokumenti koji sadržavaju temeljne činjenične i pravne elemente upisuju se u registar. Oni se na zahtjev stavljaju na raspolaganje Europskom nadzorniku za zaštitu podataka.

            Članak 7.
            Trajanje ograničenja

               1.   Ograničenja iz članaka 3., 4. i 5. primjenjuju se sve dok postoje opravdani razlozi.

               2.   Ako prestanu postojati razlozi za ograničenje iz članaka 3. ili 5., Komisija ukida ograničenje i ispitaniku navodi glavne razloge ograničenja. Komisija istodobno obavješćuje ispitanika o mogućnosti da u svakom trenutku podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.

               3.   Komisija preispituje primjenu ograničenja iz članaka 3. i 5. godinu dana nakon donošenja i po završetku relevantnih analiza i postupaka Komisije provedenih u vezi s ribolovom NNN. Nakon toga Komisija prati je li potrebno zadržati ograničenje.

            Članak 8.
            Preispitivanje koje provodi službenik za zaštitu podataka Komisije

               1.   Službenik za zaštitu podataka Komisije obavješćuje se bez suvišne odgode o svakom ograničenju prava ispitanika u skladu s ovom Odlukom. Službeniku za zaštitu podataka na njegov se zahtjev omogućuje pristup evidenciji i svim dokumentima koji sadržavaju osnovne činjenične i pravne elemente.

               2.   Službenik za zaštitu podataka može zatražiti preispitivanje tog ograničenja. Službenika za zaštitu podataka obavješćuje se o ishodu zatraženog preispitivanja.

               3.   Komisija dokumentira uključenost službenika za zaštitu podataka u svakom slučaju u kojem je primjena prava i obveza iz članka 2. stavka 2. ove Odluke ograničena.

            Članak 9.
            Stupanje na snagu
            Ova Odluka stupa na snagu trećeg dana od dana objave u Službenom listu Europske unije.

            Sastavljeno u Bruxellesu 6. studenoga 2019.

                  Za Komisiju

                  Predsjednik

               Jean-Claude JUNCKER

            (1)  Unija je ugovorna stranka Konvencije Ujedinjenih naroda o pravu mora od 10. prosinca 1982. (UNCLOS), ratificirala je Sporazum Ujedinjenih naroda o provedbi odredbi Konvencije Ujedinjenih naroda o pravu mora od 10. prosinca 1982. koje se odnose na očuvanje pograničnih ribljih stokova i vrlo migratornih ribljih stokova te upravljanje njima od 4. kolovoza 1995. (Sporazum UN-a o ribljim stokovima) i prihvatila Sporazum o promicanju usklađivanja ribarskih plovila na otvorenome moru s međunarodnim mjerama za očuvanje i upravljanje od 24. studenoga 1993. Organizacije za hranu i poljoprivredu Ujedinjenih naroda (FAO-ov Sporazum o usklađivanju). Unija je i stranka u Sporazumu o mjerama države luke, odobrenog na 36. zasjedanju Konferencije FAO-a (Rim, 18.–23. studenoga 2009.) u skladu s člankom XIV. stavkom 1. Ustava FAO-a, Rezolucijom br. 12/2009 od 22. studenoga 2009.

            (2)  Uredba Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286, 29.10.2008., str. 1.).

            (3)  Uredba Komisije (EZ) br. 1010/2009 od 22. listopada 2009. o utvrđivanju detaljnih pravila za provedbu Uredbe Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje (SL L 280, 27.10.2009., str. 5.).

            (4)  Vidjeti posebno članke 28. i 30. Uredbe (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

            (5)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (6)  Čuvanje spisa u Komisiji uređeno je zajedničkim popisom čuvanja dokumenata, regulatornim dokumentom (zadnja je verzija SEC(2010) 900) u obliku rasporeda čuvanja kojim se utvrđuju rokovi čuvanja različitih vrsta spisa Komisije.

            (7)  Vidjeti posebno članak 339. UFEU-a.

            (8)  Provedba prava ispitanikâ u skladu s Uredbom (EU) 2018/1725 i poštovanje obveza voditeljâ obrade podataka na temelju te uredbe ne utječe na postupanje Komisije u pogledu prava na obranu osoba u postupku. Stoga se cjelovitost i autentičnost dokaza u spisu prikupljenih tijekom analiza i postupaka ne mogu ugroziti izmjenom dokumenata jer su oni dobiveni ili prikupljeni u skladu s primjenjivim postupovnim pravilima u tom području.

            (9)  Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).

            (10)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).

            (11)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (12)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).


Odluka Komisije od 04/11/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9478 - ARCHER / HILTON / EARLSFORT) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2019/1915 od 14. listopada 2019. o potpisivanju, u ime Unije, Sporazuma između Europske unije i Republike Bjelarusa o pojednostavljenju izdavanja viza

text:
                  18.11.2019

                  HR

                  Službeni list Europske unije

                  L 297/1

         ODLUKA VIJEĆA (EU) 2019/1915
         od 14. listopada 2019.
         o potpisivanju, u ime Unije, Sporazuma između Europske unije i Republike Bjelarusa o pojednostavljenju izdavanja viza
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 28. veljače 2011. ovlastilo Komisiju da otvori pregovore s Republikom Bjelarusom o sporazumu između Europske unije i Republike Bjelarusa o pojednostavljenju izdavanja viza („Sporazum”), usporedno s pregovorima o sporazumu o ponovnom prihvatu osoba koje neovlašteno borave. Pregovori su uspješno zaključeni 17. lipnja 2019. parafiranjem Sporazuma razmjenom poruka e-pošte.

                     (2)

                     U Izjavi sa sastanka na vrhu Istočnog partnerstva od 7. svibnja 2009. Unija i partnerske zemlje izrazile su političku potporu liberalizaciji viznog režima u sigurnom i zaštićenom okruženju te su ponovno potvrdile svoju namjeru da u dogledno vrijeme poduzmu postupne korake za uspostavu bezviznog režima za svoje građane.

                     (3)

                     Svrha je Sporazuma pojednostaviti, na temelju reciprociteta, izdavanje viza građanima Unije i Bjelarusa za planirani boravak koji ne prelazi 90 dana tijekom bilo kojeg razdoblja od 180 dana.

                     (4)

                     Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (1); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (5)

                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (2); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (6)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (7)

                     Vijeće bi trebalo donijeti odluku o sklapanju Sporazuma na temelju procjene Komisije koja se odnosi na sigurnost i cjelovitost bjelaruskog sustava za izdavanje biometrijskih diplomatskih putovnica te na njihove tehničke specifikacije.

                     (8)

                     Sporazum bi trebalo potpisati, a zajedničke izjave priložene Sporazumu trebalo bi odobriti,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma između Europske unije i Republike Bjelarusa o pojednostavljenju izdavanja viza, podložno sklapanju navedenog Sporazuma (3).

            Članak 2.
            Zajedničke izjave priložene Sporazumu odobravaju se u ime Unije.

            Članak 3.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 4.
            Komisija procjenjuje sigurnost i cjelovitost bjelaruskog sustava za izdavanje biometrijskih diplomatskih putovnica te njihove tehničke specifikacije i obavješćuje Vijeće o toj procjeni. S obzirom na tu procjenu Vijeće donosi odluku o sklapanju Sporazuma.

            Članak 5.
            Ova Odluka stupa na snagu na dan donošenja.

            Sastavljeno u Luxembourgu 14. listopada 2019.

                  Za Vijeće

                  Predsjednik

               J. LEPPÄ

            (1)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

            (2)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

            (3)  Tekst Sporazuma objavit će se zajedno s odlukom o njegovu sklapanju.


title: Odluka Vijeća (EU) 2019/1917 od 3. prosinca 2018. o stajalištu koje treba zauzeti u ime Europske unije na sedmom zasjedanju stranaka Sporazuma o zaštiti afričko-euroazijskih migratornih ptica močvarica u odnosu na određene izmjene Priloga 3. Sporazumu

text:
                  18.11.2019

                  HR

                  Službeni list Europske unije

                  L 297/5

         ODLUKA VIJEĆA (EU) 2019/1917
         od 3. prosinca 2018.
         o stajalištu koje treba zauzeti u ime Europske unije na sedmom zasjedanju stranaka Sporazuma o zaštiti afričko-euroazijskih migratornih ptica močvarica u odnosu na određene izmjene Priloga 3. Sporazumu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum o zaštiti afričko-euroazijskih migratornih ptica močvarica („Sporazum”) stupio je na snagu 1. studenoga 1999. i odobren je u ime Europske zajednice Odlukom Vijeća 2006/871/EZ (1).

                     (2)

                     U skladu s člankom X. stavkom 5. Sporazuma na sastanku stranaka mogu se donijeti izmjene prilogâ Sporazumu.

                     (3)

                     Očekuje se da će se tijekom sedmog zasjedanja stranaka, koje će se održati od 4. do 8. prosinca 2018. u Durbanu, u Južnoj Africi, donijeti rezolucija o donošenju izmjena priloga 2. i 3. Sporazumu.

                     (4)

                     Predložene izmjene Priloga 3. Sporazumu koje je podnijela Uganda i koje su navedene u nacrtu Rezolucije 7.3 u vezi sa sljedećih devet vrsta: gavka – Somateria mollissima, mali ronac – Mergus serrator, glavata patka – Aythya ferina, oštrigar – Haematopus ostralegus, vivak – Vanellus vanellus, riđa muljača – Limosa lapponica, crnorepa muljača – Limosa limosa, rđasti žalar – Calidris canutus i crna prutka – Tringa erythropus doprinose ostvarivanju višeg stupnja zaštite tih populacija vrsta koje su u padu te bi ih stoga trebalo odobriti u ime Unije. Međutim, u skladu s člankom 3. stavkom 4. Odluke 2006/871/EZ, Komisija treba staviti rezervu u pogledu predloženih izmjena u vezi s navedenih devet vrsta jer bi predložene izmjene zahtijevale izmjenu Direktive 2009/147/EZ Europskog parlamenta i Vijeća (2), koju ne bi bilo moguće provesti u roku od 90 dana od datuma njihova donošenja na sastanku stranaka.

                     (5)

                     Primjereno je utvrditi stajalište koje treba zauzeti u ime Unije na sedmom zasjedanju stranaka u odnosu na predložene izmjene jer će rezolucija biti obvezujuća za Uniju i moći će presudno utjecati na sadržaj prava Unije, konkretno na Direktivu 2009/147/EZ,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na sedmom zasjedanju stranaka Sporazuma o zaštiti afričko-euroazijskih migratornih ptica močvarica sljedeće je:
            Unija odobrava izmjene Priloga 3. Sporazumu koje je podnijela Uganda i koje su navedene u nacrtu Rezolucije 7.3 sedmog zasjedanja stranaka u vezi sa sljedećih devet vrsta: gavka – Somateria mollissima, mali ronac – Mergus serrator, glavata patka – Aythya ferina, oštrigar – Haematopus ostralegus, vivak – Vanellus vanellus, riđa muljača – Limosa lapponica, crnorepa muljača – Limosa limosa, rđasti žalar – Calidris canutus i crna prutka – Tringa erythropus.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 3. prosinca 2018.

                  Za Vijeće

                  Predsjednik

               N. HOFER

            (1)  Odluka Vijeća 2006/871/EZ od 18. srpnja 2005. o zaključivanju, u ime Europske zajednice, Sporazuma o zaštiti afričko-euroazijskih migratornih ptica močvarica (SL L 345, 8.12.2006., str. 24.).

            (2)  Direktiva 2009/147/EZ Europskog parlamenta i Vijeća od 30. studenoga 2009. o očuvanju divljih ptica (SL L 20, 26.1.2010., str. 7.).